DECRETO 79/2006, do 11 de maio, polo que se declara a urxente ocupación, para os efectos de expropiación forzosa, pola Deputación Provincial de Ourense, dos bens e dereitos necesarios para a realización das obras do proxecto de camiño veciñal s/n, variante de Vilariño (termo municipal de Carballeda de Avia).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/05/2006

A Deputación Provincial de Ourense, en sesión celebrada o día vinte e dous de xullo de dous mil cinco, aprobou o proxecto de camiño veciñal s/n, variante de Vilariño e, na mesma sesión, acordou
solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e solicitado informe á Dirección Xeral de Urbanismo da Consellería de Política Territorial, Obras Públicas e Transportes, este foi emitido con data do 12 de abril de 2006, así mesmo o da Deputación Provincial de Ourense do 3 de abril de 2006, no senso do cumprimento da Lei 4/1994, do 14 de setembro, de estradas de Galicia, e coas condicións que deberán adoptarse para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a deputación, a citada estrada está sendo acondicionada en sucesivas fases, dado o inadecuado do antigo trazado desta vía a causa do estreito e sinuoso camiño existente, que discorre entre casas ao atravesar o núcleo de Vilariño, sendo o tramo en que se pretende actuar o de máxima perigosidade con grave perigo de accidentes e de atropelo de peóns debido á súa estreiteza nalgunhas zonas, o trazado sinuoso, con cambios bruscos de dirección en planta, o que, unido á proximidade das vivendas e á ausencia de visibilidade, aumenta xa de por si a citada perigosidade.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día once de maio de dous mil seis,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Ourense, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de camiño veciñal s/n, variante de Vilariño, coas condicións sinalas no informe emitido ao respecto, e debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, once de maio de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza